รัฐบาลไทย-ข่าวทำเนียบรัฐบาล-สธ.จับมือ ยุติธรรม ประกาศเจตนารมณ์ ยุติวัณโรคในเรือนจำ ตามแผนยุทธศาสตร์วัณโรคระดับชาติ
วันพฤหัสบดีที่ 14 กันยายน 2560
สธ.จับมือ ยุติธรรม ประกาศเจตนารมณ์ ยุติวัณโรคในเรือนจํา ตามแผนยุทธศาสตร์วัณโรคระดับชาติ
กระทรวงสาธารณสุข จับมือกระทรวงยุติธรรม ประกาศเจตนารมณ์ยุติวัณโรคในเรือนจํา ตามแผนยุทธศาสตร์วัณโรคระดับชาติ เน้นคัดกรองด้วยการถ่ายภาพรังสีทรวงอกและส่งตรวจห้องปฏิบัติการ
ด้วยขั้นตอนและวิธีการตรวจที่เป็นที่ยอมรับขององค์การอนามัยโลกให้ประเทศไทยบรรลุเป้าหมายยุติวัณโรคให้ได้ภายในพ.ศ. 2578
วันนี้ (14กันยายน2560) ที่ เรือนจํากลางสมุทรปราการ จ.สมุทรปราการ ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข เป็นประธานเปิดงาน “คืนคนสุขภาพดี สู่สังคม”โดยมี นายสมชาย เสียงหลาย ที่ปรึกษารัฐมนตรีว่าการกระทรวงยุติธรรม, นพ.เจษฎา โชคดํารงสุข อธิบดีกรมควบคุมโรค, นายเรืองศักดิ์ สุวารี รองอธิบดีกรมราชทัณฑ์ ผู้บริหารระดับสูง ร่วมกันประกาศเจตนารมณ์ยุติวัณโรคในเรือนจํา
ศ.คลินิก เกียรติคุณ นพ.ปิยะสกล กล่าวว่า องค์การอนามัยโลกจัดให้ประเทศไทยเป็น1ใน14ประเทศที่มีปัญหาวัณโรครุนแรง แต่ละปีพบผู้ป่วยรายใหม่ประมาณ120,000คนเสียชีวิตกว่า13,800คนที่สําคัญมีผู้ป่วย วัณโรคดื้อยาหลายขนานประมาณ4,500คน ต้องใช้งบประมาณในการรักษาสูงถึง1.2ล้านบาทต่อคนหากดื้อยารุนแรง อย่างไรก็ตาม ปัจจุบันพบว่ามีผู้ป่วยเข้าสู่ระบบการวินิจฉัยและรักษาเพียงร้อยละ60 เท่านั้น และรักษาหายยังต่ํา เพียงร้อยละ 80 ซึ่งไม่สูงพอที่นําไปสู่การลดโรค ดังนั้น กระทรวงสาธารณสุขและหน่วยงานที่เกี่ยวข้องได้จัดทําแผนยุทธศาสตร์วัณโรคระดับชาติ พ.ศ.2560–2564ซึ่งคณะรัฐมนตรีได้เห็นชอบในหลักการตามเสนอ เมื่อวันที่ 12 กันยายน 2560ที่ผ่านมาตั้งเป้ายุติวัณโรคให้ได้ภายใน 20 ปี หรือภายใน พ.ศ. 2578 ด้วย5ยุทธศาสตร์สําคัญ ได้แก่1.เร่งค้นหาผู้ติดเชื้อและผู้ป่วยวัณโรคให้ครอบคลุม2.ลดการเสียชีวิตผู้ป่วยวัณโรค3.พัฒนาศักยภาพบุคลากร4.สร้างกลไกการบริหารจัดการเชิงยุทธศาสตร์อย่างยั่งยืน และ5.ส่งเสริมการวิจัยและพัฒนานวัตกรรมการป้องกัน ดูแลรักษา และควบคุมวัณโรค
ทั้งนี้ ผู้ต้องขังในเรือนจําเป็นหนึ่งในกลุ่มเสี่ยงสําคัญมีโอกาสป่วยเป็นวัณโรคสูงกว่าคนทั่วไป 10 เท่า กระทรวงสาธารณสุขและกระทรวงยุติธรรม จึงได้ร่วมกันประกาศเจตนารมณ์ยุติวัณโรคในเรือนจําถือเป็นนโยบายระดับชาติที่จะยุติวัณโรคตามแผนยุทธศาสตร์วัณโรคระดับชาติ ซึ่งเริ่มในปีงบประมาณ2560ความสําเร็จในการเร่งรัดคัดกรองวัณโรคในเรือนจํา ในปีแรกนี้นับว่าเป็นความสําเร็จที่เกิดรูปธรรมที่สุด สามารถคัดกรองวัณโรคด้วยการถ่ายภาพรังสีทรวงอกและส่งตรวจห้องปฏิบัติการด้วยขั้นตอนและวิธีการตรวจที่เป็นที่ยอมรับขององค์การอนามัยโลก เน้นการป้องกันและดูแลรักษาผู้ป่วยวัณโรคในเรือนจําในระดับพื้นที่ สามารถยุติวัณโรคในเรือนจําอย่างยั่งยืน
ด้าน นายแพทย์เจษฎา โชคดํารงสุข อธิบดีกรมควบคุมโรคกล่าวว่า แต่ละปีจะพบผู้ป่วยวัณโรคในเรือนจําปีละประมาณ 1,500 ราย สําหรับในปีงบประมาณ 2560 กระทรวงสาธารณสุขโดยกรมควบคุมโรค ร่วมกับกระทรวงยุติธรรมโดยกรมราชทัณฑ์ ได้ร่วมมือกันเร่งรัดค้นหาผู้ป่วยวัณโรคในเรือนจํา 143 แห่งทั่วประเทศ โดยจัดบริการคัดกรองด้วยการถ่ายภาพรังสีทรวงอก เพื่อค้นหาผู้ป่วยวัณโรคในผู้ต้องขังทั้งหมด 282,816 ราย พบผลภาพรังสีผิดปกติและส่งเสมหะตรวจทางห้องปฏิบัติการชันสูตร 24,436 ราย พบผู้ป่วยวัณโรค 1,934 ราย ตั้งแต่ตุลาคม 2559 ถึง มิถุนายน 2560 พบผู้ป่วยวัณโรค 1,434 ราย แต่จากการเร่งรัดดําเนินงานในเดือนกรกฎาคม และสิงหาคม เพียง2เดือน พบผู้ป่วยวัณโรคเพิ่มขึ้นอีกจํานวน 1,934 ราย รวมพบผู้ป่วยวัณโรคในปี 2560 เป็น 3,368ราย จะเห็นว่าสามารถนําผู้ป่วยเข้าสู่ระบบการรักษาได้มากขึ้นกว่าเท่าตัว เมื่อเทียบกับ 10 ปีที่ผ่านมา และคาดว่าถึงสิ้นปี พ.ศ.2560 อาจพบผู้ป่วยวัณโรคสูงถึง 5,000 ราย ซึ่งหมายถึงการนําผู้ป่วยเข้าสู่กระบวนการรักษา เพื่อตัดวงจรแพร่เชื้อได้อย่างมีประสิทธิภาพ ถือเป็นความสําเร็จที่เป็นรูปธรรม
************************** 14 กันยายน 2560